AARHUS: Snart er det slut med at handle i Bilka om natten.

I en periode har to af Bilka-kædens i alt 18 varehuse ellers forsøgt sig med et døgnåbent koncept. I 2015 udvidede Bilka OneStop i Fields på Amager åbningstiden til 24 timer, og i marts i år fulgte Bilka i Tilst trop.

Men når julehandelen er ovre, dropper Bilka at holde åbent hele døgnet. Det kan simpelthen ikke betale sig. Derfor må århusianerne efter 1. januar klare indkøbene i Bilka Tilst i de nye åbningstider, som fremover bliver 06-24.

- Vi vidste godt, at det ikke ville vælte ind med kunder om natten. Da vi valgte at holde døgnåbent i udvalgte varehuse, var beslutningen funderet i nogle driftsmæssige gevinster. Blandt andet for at kunne klargøre varehusene og fylde varer på hylderne om natten, så butikkerne var bedre rustet til spidsbelastningen i dagtimerne. Og så kunne vi jo ligeså godt holde butikken åbent og have en mand ved kassen, siger kommunikationskonsulent i Dansk Supermarked, Kasper Reggelsen.

Erfaring fra landets øvrige Bilka-varehuse har imidlertid vist, at vareopfyldning og en række øvrige opgaver sagtens kan løses i åbningstidens ydertidspunkter. Derfor dropper Dansk Supermarked nu natbetjeningen af kunderne i Aarhus og København.

Dansk Supermarked vil dog fortsat have to døgnåbne supermarkeder i Aarhus. Der er lige nu ingen planer om at skrotte de døgnåbne Netto-butikker på Randersvej og Sankt Knuds Torv.

- Vi kan måske også lejlighedsvis finde på at holde døgn- eller midnatsåbent i Bilka igen. Men så vil det være ved specielle lejligheder som eksempelvis Black Friday, lanceringen af en ny iPhone eller lignende, siger Kasper Reggelsen.

Dansk Supermarked oplyser i øvrigt, at de ændrede åbningstider ikke vil medføre fyringer.

- Vi finder nogle andre opgaver på andre tider af døgnet til de berørte medarbejdere, konstaterer Kasper Reggelsen.